*Projekts*

LATVIJAS REPUBLIKAS MINISTRU KABINETS

20\_\_. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Kārtība, kādā iestādes ievieto informāciju internetā**

*Izdoti saskaņā ar* [*Informācijas atklātības likuma*](https://likumi.lv/ta/id/50601-informacijas-atklatibas-likums)

*10. panta sesto daļu*

# **I. Vispārīgie jautājumi**

1. Noteikumi nosaka kārtību, kādā iestādes ievieto informāciju internetā, lai nodrošinātu informācijas pieejamību tajā un piekļūstamību iestāžu tīmekļvietnēs un mobilajās lietotnēs.
2. Noteikumi attiecas uz tiešās pārvaldes iestādēm un atvasinātām publiskām personām.
3. Šo noteikumu V. sadaļas prasības, ciktāl tas neuzliek nesamērīgu slogu, attiecas uz tiešās pārvaldes iestāžu un atvasināto publisko personu padotībā esošām institūcijām, biedrībām un nodibinājumiem, kas īsteno valsts pārvaldes funkcijas un uzdevumus, kā arī tādām privāto tiesību juridiskām personām, kas atbilst visiem norādītajiem kritērijiem:
   1. ir nodibināta vai darbojas, lai apmierinātu sabiedrības vajadzības, kas nav komerciāla vai rūpnieciska rakstura;
   2. atrodas publiskas personas vai tās institūcijas padotībā vai izšķirošā ietekmē vai šiem kritērijiem atbilstošas privāto tiesību juridiskās personas izšķirošā ietekmē (šī ietekme izpaužas kā balsstiesību vairākums pārraudzības institūcijas vai izpildinstitūcijas locekļu ievēlēšanā vai vadības iecelšanā), vai arī šīs privāto tiesību juridiskās personas darbību vairāk par 50 procentiem finansē publiska persona, tās institūcija vai cita šiem kritērijiem atbilstoša privāto tiesību juridiskā persona.

# **II. Vispārīgas prasības informācijas ievietošanai internetā**

1. Iestāde nodrošina tās kompetencē esošās informācijas pieejamību internetā iestādes tīmekļvietnē vai pārraugošās iestādes tīmekļvietnē un, ja, nepieciešams, mobilajā lietotnē, izņemot saturu, kas ir klasificējama kā ierobežotas pieejamības informācija vai valsts noslēpums.
2. Par iestādes kompetencē esošās informācijas ievietošanu internetā atbilstoši šiem noteikumiem, tās saturu un aktualitāti atbild iestādes vadītājs.
3. Iestāde izveido tīmekļvietni, nodrošinot tās pieejamību arī mobilajās ierīcēs.
4. Iestāde informāciju internetā veido viegli uztveramu, izmantojot lietotājam draudzīgu, saprotamu valodu.
5. Ja iestādei saistošos normatīvajos aktos tiek noteikts informācijas ievietošanas pienākums internetā, nepieciešamās publicējamās informācijas saturs un struktūra tiek īstenota atbilstoši šo noteikumu pielikumiem vai citu saistošo normatīvo aktu prasībām, un iestāde informāciju publicē mašīnlasāmā formā.
6. Ja iestāde internetā publicē veidlapas, tās tiek veidotas elektroniski aizpildāmā formā, nodrošinot skaidrojumu par veidlapu aizpildīšanu. Ja veidlapas var aizpildīt vairākās valodās, skaidrojumus nodrošina arī attiecīgajās valodās.
7. Iestāde internetā nodrošina iespēju lietotājam uzdot jautājumu, iesniegt priekšlikumu, sūdzību vai sniegt atsauksmi, pēc iespējas izmantojot valsts pārvaldes koplietošanas komponentus.
8. Tīmekļvietnes veidošanā, ja tas attiecināms, iestāde izmanto valsts koplietošanas komponentes.
9. Tīmekļvietne atbilst valsts pārvaldes iestāžu vienotas vizuālās identitātes grafiskajam standartam un valsts simbolu lietošanas normatīvo aktu prasībām.
10. Tīmekļvietnes un mobilās lietotnes, ja tāda izveidota, saturu iestāde var tulkot citās valodās. Ja tiek konstatēta pretruna starp saturu svešvalodā un saturu valsts valodā, noteicošais ir tīmekļvietnes un mobilās lietotnes, ja tāda izveidota, saturs valsts valodā. Izmantojot mašīntulkošanas rīku, tulkotajā daļā jāsniedz pamanāma norāde par mašīntulkošanas rīka izmantošanu.
11. Iestāde veido tīmekļvietni vai, ja nepieciešams, mobilo lietotni, ievērojot lietotājorientētu pieeju un iteratīvas izstrādes principu saskaņā ar Latvijas nacionālā standarta LVS EN ISO 9241-210:2016 “Cilvēka un sistēmas mijiedarbības ergonomika” 210. daļa “Cilvēkorientēta interaktīvo sistēmu projektēšana”.
12. Tīmekļvietne ir pieejama darbdienās no plkst. 8.30 līdz 17.00 un no plkst. 17.00 līdz 8:30, brīvdienās un svētku dienās. Par plānotu vai neplānotu tīmekļvietnes darbības pārtraukumu iestāde ievieto tīmekļvietnē atbilstošu paziņojumu.

# **Iestādes tīmekļvietnes struktūra un saturs**

1. Iestāde tīmekļvietnes saturu veido, informāciju strukturējot atbilstoši lietotāju vajadzībām.
2. Tiešās valsts pārvaldes iestāde tīmekļvietnes sākumlapā iekļauj:
   1. informāciju par iestādes sniegtajiem valsts pārvaldes pakalpojumiem (turpmāk – pakalpojumi) lietotāju vajadzībām atbilstošā formā, norādot saites uz pakalpojumu aprakstiem saskaņā ar normatīvo aktu par valsts pārvaldes pakalpojumiem un valsts pārvaldes pakalpojumu portālu prasībām vai, ja iestāde nesniedz pakalpojumus, informāciju par iestādes darbības jomu;
   2. norādes uz iestādes tīmekļvietnes satura sadaļām atbilstoši šo noteikumu 19. punktā noteiktajam.
3. Atvasināta publiskā persona tīmekļvietnes sākumlapā iekļauj sadaļu par atvasinātās publiskās personas administrāciju, ietverot:
   1. informāciju atbilstoši attiecīgās administratīvās teritorijas iedzīvotāju vajadzībām, iekļaujot informāciju, kas norādīta šo noteikumu 19.punktā, sadaļu nosaukumus, izņemot šo noteikumu 19.6., 19.7., 19.8., un 19.9. apakšpunktu, piemērojot atbilstoši attiecīgās administratīvās teritorijas iedzīvotāju vajadzībām;
   2. norādes uz tīmekļvietnes satura sadaļām.
4. Tīmekļvietnei ir vismaz šādas tīmekļvietnes satura sadaļas:
   1. “Par mums”, iekļaujot:
      1. iestādes aprakstu (vietu valsts pārvaldē, funkcijas, uzdevumus, darbības virzienus) un informāciju par iestādes darbību reglamentējošiem dokumentiem;
      2. iestādes struktūras shematisku attēlojumu ar informāciju par katras struktūrvienības kompetenci un atbildību. Iestāde norāda tās padotībā esošās iestādes un tiešās saites uz to tīmekļvietnēm, ja tādas ir izveidotas;
   2. “Kontakti”, iekļaujot:
      1. iestādes klientiem un citiem interesentiem nepieciešamu kontaktinformāciju (iestādes darba laiks, apmeklētāju pieņemšanas, klientu apkalpošanas laiki, adreses, kontakttālruņi un e-pasti saziņai), iestādes oficiālos rekvizītus (tai skaitā elektroniskā pasta adresi, kontakttālruni), kā arī norādi “Ērtākai un ātrākai informācijas apmaiņai un pakalpojumu saņemšanai aicinām izmantot elektroniskos saziņas līdzekļus, tai skaitā oficiālo elektronisko adresi”;
      2. iestādes struktūrvienību un iestādes darbinieku kontaktinformāciju (amatu, vārdu, uzvārdu, tālruņa numuru un elektronisko pastu). Prasība nav attiecināma uz valsts drošības iestādēm, kā arī iestāžu amatpersonām, kuras veic operatīvās darbības pasākumus un speciālās izmeklēšanas darbības;
   3. “Aktualitātes”, iekļaujot nepieciešamos paziņojumus iestādes funkciju izpildei;
   4. ”Darbības joma”, iekļaujot:
      1. informāciju par nozares darbības virzieniem, iestādes lomu, darbību un būtiskākajiem uzdevumiem tajos un saistītajiem nozares un iestādes stratēģiskajiem, plānošanas dokumentiem un normatīvajiem aktiem;
      2. informāciju par iestādes kompetencē esošo nozares stratēģisko dokumentu un rīcības plānu izpildi;
      3. informāciju par iestādes starptautisko sadarbību:
         1. par Eiropas Savienības institūciju organizētajām darba grupām un padomēm, par amatpersonām, kas tajās pārstāv Latvijas Republiku, un kontaktpersonu, kura var sniegt informāciju par darba grupās un padomēs izskatāmajiem jautājumiem;
         2. par Latvijas dalību starptautiskajās organizācijās un šo sadarbību regulējošajiem normatīvajiem aktiem;
   5. “Publikācijas”, iekļaujot:
      1. iestādes sagatavotās publikācijas vai norādes uz tām;
      2. iestādes darbības publiskos pārskatus;
   6. “Publiskie iepirkumi”, iekļaujot informāciju atbilstoši Publisko iepirkumu likuma un Sabiedrisko pakalpojumu sniedzēju iepirkumu likuma prasībām un saskaņā ar šo noteikumu 1. pielikumu;
   7. “Sabiedrības līdzdalība”, iekļaujot:
      1. informāciju par izstrādes un saskaņošanas procesā esošajiem attīstības plānošanas dokumentu un tiesību aktu projektiem, par kuriem tiek gaidīta sabiedrības līdzdalība pirms lēmuma pieņemšanas lēmējinstitūcijā vai lēmuma pieņemšanas procesā atbilstoši normatīvajiem aktiem par kārtību, kādā notiek sabiedrības līdzdalība attīstības plānošanas procesā;
      2. informāciju par iestādes sadarbību ar nevalstiskajām organizācijām (ziņas par sadarbības partneriem, sadarbības principu īsu aprakstu, kontaktpersonas);
      3. informāciju par būtiskākajām iestādes starpinstitūciju darba grupām un konsultatīvajām padomēm;
   8. “Budžets”, iekļaujot
      1. iestāžu aktuālās tāmes valsts budžeta programmu un apakšprogrammu detalizācijas līmenī, kas ir apstiprinātas saskaņā ar normatīvajiem aktiem par valsts budžeta programmu un apakšprogrammu tāmēm kārtējam gadam (10 darbdienu laikā pēc attiecīgās tāmes apstiprināšanas vai precizēšanas);
      2. informāciju par iestādes amatpersonām un darbiniekiem izmaksāto atalgojumu par iepriekšējo mēnesi līdz kārtējā mēneša piecpadsmitajam datumam saskaņā ar šo noteikumu 2. pielikumu. Minētā informācija iestādes tīmekļvietnē atrodas līdz nākamā mēneša atalgojuma publicēšanai;
   9. “Īpašumi”, iekļaujot informāciju par iestādes rīcībām ar nekustamajiem īpašumiem atbilstoši kārtībai, kādā publiska persona nomā nekustamo īpašumu no privātpersonas vai kapitālsabiedrības saskaņā ar šo noteikumu 3. pielikumu.
   10. “Viegli lasīt”, iekļaujot vieglajā valodā veidotu īsu aprakstošu informāciju par iestādi un citu iestādes klientiem nepieciešamu informāciju;
5. Iestāde var papildināt tīmekļvietni ar citām sadaļām un pilnveidot tīmekļvietnes saturu atbilstoši iestādes darbības jomai un citu normatīvo aktu prasībām par informācijas publicēšanu. Iestāde var tīmekļvietnē neiekļaut tās šo noteikumu 19. punktā noteiktās sadaļas, kuras uz iestādi nav attiecināmas.

# **Atvērto datu ievietošana internetā**

1. Ja iestāde nodrošina piekļuvi informācijai atvērto datu veidā kopā ar informācijas metadatiem, atvērto datu metadatus iestāde apraksta Latvijas Atvērto datu portālā (https://data.gov.lv) (turpmāk – portāls), kura pārzinis ir Vides aizsardzības un reģionālās attīstības ministrija.
2. Portāls nodrošina iespēju publicēt metadatus par atvērtajiem datiem, kā arī iespēju publicēt atvērtos datus:
   1. augšupielādējot datus portālā;
   2. norādot tiešo saiti uz datiem vai datu publicēšanas pakalpēm, kas atrodas ārējās tīmekļa vietnēs;
   3. automatizēti ievācot metadatus no citiem katalogiem, kur publicēti portāla standartam atbilstoši metadati.
3. Atvērtos ģeotelpiskos datus iestāde publicē valsts vienotajā ģeotelpiskās informācijas portālā (https://geolatvija.lv).
4. Iestāde, publicējot datus portālā, ievēro portāla lietošanas noteikumus.
5. Ievērojot personas datu aizsardzību regulējošo normatīvo aktu prasības, portālā atvērto datu veidā iestādes nodrošina piekļuvi tikai vispārpieejamai informācijai.
6. Portāla pārzinis nodrošina portāla satura personalizāciju atbilstoši portāla gala lietotāja darba vietai un veiktajām darbībām portālā.
7. Portāla pārzinis var izmantot trešo pušu tehniskos risinājumus portāla statistikas uzkrāšanai un gala lietotāju atsauksmju iegūšanai un analīzei.
8. Iestādei ir pienākums aktualizēt portālā ievietotos datus un nodrošināt to atbilstību metadatiem atbilstoši iestādes norādītajam datu atjaunošanas biežuma klasifikatoram.
9. Ja portālā publicētajos datos tiek konstatēta neatbilstība atvērto datu definīcijai vai citām normatīvo aktu prasībām, portāla pārzinis var izmantot iespēju (nedzēšot datus) paslēpt attiecīgos datus no portāla publiskās vides, vienlaikus nosūtot ziņu uz metadatos norādīto saziņas e-pastu par atklāto problēmu.

# **Tīmekļvietnes un mobilās lietotnes piekļūstamības prasības**

1. Iestāde nodrošina tīmekļvietnes un mobilās lietotnes, ja tāda izveidota, piekļūstamību, saskaņā ar Latvijas nacionālā standarta EN 301549:2017 “IKT produktu un pakalpojumu piekļūstamības prasības Eiropas publiskajos iepirkumos” 9., 10. un 11. nodaļas prasībām.
2. Iestāde veic ikgadēju tīmekļvietnes izvērtējumu par atbilstību šo noteikumu 30. punktā minētajam standartam.
3. Piekļūstamības prasības neattiecas uz šādu tīmekļvietņu un mobilo lietotņu saturu:
   1. tiešraides raidlaika nacionālo elektronisko plašsaziņas līdzekļu audio vai audiovizuāliem darbiem;
   2. tiešsaistes karšu un kartogrāfijas pakalpojumiem, ja informācija tiek sniegta piekļūstamā digitālā formā kartēs, kas paredzētas navigācijai;
   3. kultūras mantojuma kolekciju priekšmetu reprodukcijām, kuras nevar kļūt pilnībā piekļūstamas tāpēc, ka pastāv piekļūstamības prasību nesavienojamība vai ar attiecīgā priekšmeta saglabāšanu, vai ar reprodukcijas autentiskumu, nav pieejami automatizēti un izmaksu ziņā lietderīgi risinājumi, kas viegli iegūtu tekstu no manuskriptiem vai citiem mantojuma kolekciju priekšmetiem un pārveidotu saturā, kas atbilst piekļūstamības prasībām
4. Iestāžu tīmekļvietņu atbilstības piekļūstamības prasībām uzraudzību un koordinēšanu veic Vides aizsardzības un reģionālās attīstības ministrija.
5. Tīmekļvietņu lietotāju tiesību uz vispusīgu un pilnīgu, tai skaitā šo noteikumu 30. punkta prasībām atbilstošu, informāciju pārkāpumu gadījumos saņemto tīmekļvietņu lietotāju iesniegumu izskatīšanu nodrošina Patērētāju tiesību aizsardzības centrs.

# **Domēna vārdi un elektroniskā pasta adrešu vārdi**

1. Iestāde izmanto vienotu domēna vārdu un elektroniskā pasta adrešu vārdu veidošanas kārtību. Pieļaujama esošo domēna vārdu lietošana papildus šo noteikumu 36.punktā noteiktajam.
2. Iestādes, izņemot Nacionālos bruņotos spēkus un pašvaldības, izmanto šādus domēna vārdus un elektroniskā pasta adrešu vārdus:
   1. www.iestade.gov.lv (www.strukturvieniba.iestade.gov.lv ­ ja tas ir nepieciešams);
   2. vards.uzvards@iestade.gov.lv (vards.uzvards@strukturvieniba.iestade.gov.lv ­ ja tas ir nepieciešams).
   3. [pasts@iestade.gov.lv](mailto:pasts@iestade.gov.lv), ko lieto kā iestādes centrālo e-pastu elektronisko sūtījumu saņemšanai.
3. Nacionālo bruņoto spēku struktūrvienības izmanto šādus domēna vārdus un elektroniskā pasta adrešu vārdus:
   1. www.vieniba.mil.lv;
   2. vards.uzvards@vieniba.mil.lv.
4. Pašvaldības izmanto šādus domēna vārdus un elektroniskā pasta adrešu vārdus:
   1. www.pasvaldiba.lv;
   2. vards.uzvards@pasvaldiba.lv.
5. Tīmekļvietņu un elektroniskā pasta adresēs nelieto burtus ar diakritiskajām zīmēm.
6. Domēna vārdu “gov.lv” lietojumu reģistrē un tā lietojumu pārrauga valsts akciju sabiedrība “Latvijas Valsts radio un televīzijas centrs”.

# **Noslēguma jautājumi**

1. Šo noteikumu 3. punktā noteiktās prasības neattiecas uz:
   1. nacionāliem elektroniskās plašsaziņas līdzekļiem un to meitas uzņēmumiem, kas sniedz valsts apraides publiskos pakalpojumus;
   2. nevalstiskām organizācijām, kas nesniedz sabiedrībai būtiskus pakalpojumus vai tieši nerisina personu ar invaliditāti vajadzības, vai ir paredzētas to risināšanai.
2. Šo noteikumu 30. punktā noteiktās piekļūstamības prasības:
   1. biroja datņu formātos publicētam saturam piemēro no 2018. gada 23. septembra;
   2. no jauna veidojamiem ārtīkliem un iekštīkliem, ko izmanto slēgta cilvēku grupa, nevis sabiedrība kopumā, piemēro no 2019. gada 23. septembra. Esošos ārtīklos un iekštīklos piekļūstamības prasības nodrošina to būtiskas pārbūves procesā;
   3. tīmekļvietņu un mobilo lietotņu saturam, kas kvalificējams kā arhīvi, proti, tajos ir tikai tāds saturs, kas nav vajadzīgs aktīviem administratīviem procesiem un kas netiek atjaunināts vai rediģēts, piemēro no 2019. gada 23. septembra;
   4. no jauna izstrādājamām tīmekļvietnēm piemēro no 2019. gada 23. septembra;
   5. visām iestāžu tīmekļvietnēm, uz kurām neattiecas šo noteikumu 40.4. apakšpunkts, piemēro no 2020. gada 23. septembra;
   6. iepriekš ierakstītiem ar noteiktu raidlaiku saistītiem elektronisko plašsaziņas līdzekļu audio vai audiovizuāliem darbiem piemēro no 2020. gada 23. septembra;
   7. mobilajām lietotnēm piemēro no 2021. gada 23. jūnija.
3. Šo noteikumu 6., 9., 11., 12., 17.un 18.punktu:
   1. no jauna izstrādājamām tīmekļvietnēm piemēro no 2019. gada 23. septembra;
   2. visām iestāžu tīmekļvietnēm, uz kurām neattiecas šo noteikumu 41.1. apakšpunkts, piemēro no 2020. gada 23. septembra.
4. Atzīt par spēku zaudējušiem Ministru kabineta 2007. gada 6. marta noteikumus Nr. 171 „Kārtība, kādā iestādes ievieto informāciju internetā” (Latvijas Vēstnesis, 2007, nr.41.; 2008, 122.nr.; 2010, 69., 99.nr.; 2011, 122.nr.; 2013, 95., 214.nr.; 2017, 571.).
5. Noteikumi stājas spēkā 2018. gada 23. septembrī.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Eiropas Parlamenta un Padomes 2016. gada 26. oktobra (ES) Direktīvas Nr. 2016/2102 par publiskā sektora struktūru tīmekļvietņu un mobilo lietotņu piekļūstamību.

Ministru prezidents Māris Kučinskis

Vides aizsardzības un reģionālās attīstības ministrs [Kaspars Gerhards](http://www.mk.gov.lv/lv/amatpersonas/kaspars-gerhards)

* + - 1. pielikums

Ministru kabineta ……………. noteikumiem Nr.………….

**Iestādes tīmekļvietnes sadaļā "Publiskie iepirkumi"**

**publicējamā informācija (paraugs)\***

|  |  |  |  |  |  |  |  |
| --- | --- | --- | --- | --- | --- | --- | --- |
| Līguma1 priekšmets | Iepirkuma identifikācijas numurs2 | Paziņojuma  publikācijas datums Iepirkumu uzraudzības biroja tīmekļa vietnē2 | Pieteikumu/ piedāvājumu iesniegšanas termiņš2 | Piegādātāja nosaukums | Līgumcena (bez PVN) | Līguma izpildes termiņš3 |  |
|  |  |  |  |  |  |  |  |

\*informācija par iestādes noslēgtajiem līgumiem iestādes tīmekļvietnē atrodas 12 mēnešus pēc līguma noslēgšanas dienas, un pēc tam to pārvieto uz tīmekļvietnes arhīvu.

Piezīmes.

1 Ja no līguma priekšmeta nav secināms, vai tas ir publisks būvdarbu, piegādes vai pakalpojuma līgums, norāda arī līguma veidu (būvdarbu, piegādes vai pakalpojuma līgums).

2 Ja paredzēts saskaņā ar publisko iepirkumu regulējošajiem normatīvajiem aktiem.

3 Norāda līguma noslēgšanas datumu un līguma darbības beigu datumu. Ja līgumā paredzēts, ka tas ir spēkā līdz saistību pilnīgai izpildei, šajā ailē norāda “līdz saistību pilnīgai izpildei”.

* + - 1. pielikums

Ministru kabineta ……………. noteikumiem Nr.………….

**Iestādes tīmekļvietnes sadaļā “Budžets” publicējamā informācija (paraugs)**

|  |  |  |  |  |
| --- | --- | --- | --- | --- |
| N.p.k | Uzvārds | Vārds | Amats | Izmaksātā atalgojuma summa  (euro) |
|  |  |  |  |  |

* + - 1. pielikums

Ministru kabineta ……………. noteikumiem Nr.………….

**Iestādes tīmekļvietnes sadaļā “Īpašumi” publicējamā informācija (paraugs)**

|  |  |  |  |  |  |  |
| --- | --- | --- | --- | --- | --- | --- |
| Nekustamā īpašuma adrese | Kadastra numurs | Platība | Lietošanas mērķis | Iznomātājs | Nomas maksas apmērs | Nomas līguma darbības termiņš |
|  |  |  |  |  |  |  |